Pe forumurile de motociclism de pe internet participanţii sunt chemaţi în această noapte pentru a-şi tura motoarele în faţa studiourilor Antena 3 în timpul emisiunii lui Mircea Badea, “În gura presei”. De asemenea, a fost creată şi o pagină de Facebook în acest scop, “Claxonaţi-l pe Mircea Badea”.

Motocicliştii sunt nemulţumiţi că Mircea Badea a avut un comportament agresiv şi jignitor faţă de unul dintre membrii comunităţii, care a trecut marţi seară în viteză pe sediul Antena 3.

"Îmi bârâie unul cu motorul în cap. Dacă lipsesc eu un pic până îl rezolv eu pe cretinul ăsta… stai că poate se întoarce. Eu tot o să rezolv un handicapat din ăsta așa de rău încât voi primi zece ani cu executare. Pe bune! Prietene, eu pe-ăsta îl caut acasă! Să moară în chinuri groaznice și să îi sărim cu picioarele pe cap. Fac un apel la jegosul de-adineauri să se întoarcă aici. Jur că vin doar eu după el. Să vezi ce bucată îi dau! Dacă îl prind pe ăsta, vom avea cel mai mare rating din istoria televiziunilor. Să mă mut eu de aici pentru că vrea un cretin?!", a spus Mircea Badea la Antena 3, citat de dcnews.ro.

Mircea Badea a anunţat deja că este pregătit pentru confruntarea cu motocicliştii. „Partzaiasii nu se potolesc. Ii astept, nicio problema. Motociclistii zdraveni la cap sunt insa invitati sa se disocieze public de putzoii astia. Riscul de generalizare este maxim”, a scris el pe Facebook.

Realizatorul „În gura presei” a avut deja un conflict în timp ce îţi ţinea emisiunea în aer liber. El l-a ameninţat pe un biciclist că îi „rupe capul” după ce acesta i-a strigat peste gard „Badea la puşcărie”.